runetrust/blame-folketinget-dk huggingface dataset:
Søren Søndergaard (EL), 2002-05-03:
Men hvis Folketinget gør det - og det bliver ikke med vores stemmer - og den proces fortsætter, skal de partier, som står i den anden ende af det politiske spektrum, nok vide at lave nogle forhold på arbejdsmarkedet, som er til gavn for lønmodtagerne, hvis de får den politiske magt.
Hans Christian Schmidt (V), 2010-11-18:
Her tror jeg, at jeg kan glæde hr. Per Clausen og Enhedslisten med, at det med »Aftale om en moderne jernbane«, som Enhedslisten ikke er en del af – desværre, synes jeg, fordi det jo ville have været rart, at alle havde været med – blev det besluttet at reservere 100 mio. kr. som statsligt bidrag til en ny godsbane til Esbjerg Havn.
Pia Olsen Dyhr (SF), 2008-04-02:
Jeg vil derfor i den forbindelse gerne spørge transportministeren, hvordan Transportministeriet har bidraget til strategien, og hvordan man har organiseret det internt i huset, så man sikrer sig, at man netop også får indflydelse på bæredygtighedsstrategien, og at man laver en sammenhæng mellem de klimahensyn og de trafikhensyn, vi skal varetage i fremtiden.
Christian Rabjerg Madsen (S), 2022-09-15:
I forhold til det her med, at man har et forslag om at øge huslejestøtten, må vi bare sige, at man, hvis man har et forslag, så må kunne sige noget om, hvor meget det skal være og til hvem, og hvordan man vil finansiere det, og når ikke man kan det og ikke har vist det i forhandlingerne endsige vist det efterfølgende i den meget omfangsrige debat om spørgsmålet, så bliver det jo bare varm luft.
Søren Egge Rasmussen (EL), 2021-10-12:
Jeg har ikke så dybt kendskab til alle boligkvarterer i Odense, at jeg ligesom kan karakterisere, hvad der kunne være problemet her, men jeg vil gætte på, at en boligsocial indsats også i de områder ville have en positiv effekt, og at man måske kunne gøre noget særligt for at hjælpe de mennesker, der bor der, til at komme frem til i højere grad at have beskæftigelse eller uddannelse.
Ole Hækkerup (S), 2013-04-11:
Vi er med, fordi det grundlæggende er utrolig fornuftigt at spørge: Hvis man har et fælles indre marked, ville det så ikke være hensigtsmæssigt, når der er uenighed om handel, og når der er uenighed om investeringer, at man så sagde, at én afgørelse truffet ved én domstol ét sted i EU-landene, inden for det indre marked, umiddelbart virker på den virksomhed, der er anklaget, og som man har fældet dom mod, i et andet EU-land?
Peter Skaarup (DF), 2000-10-10:
Jeg ved, at visse steder i Jylland er det efterhånden sådan, at man fra politiets side har aftaler med den lokale taxachauffør om at holde øje med banken eller forskellige andre steder i kommunen, fordi politiet ikke har tid til at patruljere i det omfang, der skal til.
Magni Arge (T), 2017-10-05:
Jeg tror, at vores største udfordring i øjeblikket er, at det går så godt, at vi skal passe på, at vi ikke bruger for mange penge, og at vi ikke får for høje omkostninger, som vil give os større problemer, når vi på et tidspunkt oplever, at konjunkturerne vender den anden vej, i hvert fald hvad angår fiskepriser.
Lea Wermelin (S), 2024-05-02:
Det vil jo så de facto sige, at selv om vores myndigheder i Danmark har sagt, at her er der en ordning, der er klart ulovlig, så vil Det Konservative Folkeparti, som også gerne vil sidde i regering, går jeg ud fra, og som i hvert fald har prøvet det før, ikke være med til at stemme for det, medmindre man kan få noget andet politik igennem, som kan være fint og legitimt, og det kan vi sagtens diskutere, men som jo ikke har noget med det her lovforslag at gøre?
Stine Brix (EL), 2017-04-21:
Det betyder jo, at de private leverandører – fordi kommunen har en pligt til at sørge for, at borgerne får en hjælp – kan lege købmandsforretning og kan lukke forretningen, hvis ikke det går så godt, som man havde håbet på i forhold til at tjene penge, og så må kommunerne rydde op efterfølgende.
Mikkel Bjørn (DF), 2024-05-15:
Vi vil i Dansk Folkeparti gerne spørge udenrigsministeren, om det er ministerens intention at tage kontakt til ministerens udenrigspolitiske kollegaer i EU og meddele dem, at ministerens parti i Danmark og partiets EU-spidskandidat arbejder aktivt for, at Danmark skal afskaffe det danske retsforbehold og samtidig modtage 7.000 flygtninge årligt ud fra et solidaritetsprincip.
Kamal Qureshi (SF), 2005-05-27:
Men jeg kan ikke forstå, at man på den ene side siger, at man ikke har noget imod homoseksuelle, men på den anden side ved hver eneste forslag konsekvent argumenterer for, at det er bedre for børn at have en mor og en far, og derfor skal homoseksuelle par ikke have nogen rettigheder, og efterfølgende siger man så: Vi har ikke noget imod de homoseksuelle.
Karsten Nonbo (V), 2004-03-26:
Så ville jeg hellere have tålmodigheden, for da jeg cyklede fra TV-byen ude i Gladsaxe herind til Christiansborg i morges, passerede jeg sådan nogle, og de kommer flere og flere, og jeg tror også, at fru Margrete Auken er bekendt med nogle positive eksempler fra Odense.
Erling Christensen (S), 2000-02-08:
Flere af færdselsordførerne her i dag kan jo sikkert ligesom jeg huske, da vi i 1988 sad i Landstingssalen og den daværende formand for Færdselssikkerhedskommissionen, hr. Ivar Hansen, fortalte om og fremlagde en ny handlingsplan, som over 12 år skulle reducere antallet af dræbte og tilskadekomne i trafikken med 40 pct. Med udgangspunkt i, at Danmark i 1970 har været oppe omkring 1.200 dræbte pr. år i trafikken og med meget mindre trafik dengang, så virkede visionen dengang i 1988, selv med et lavere antal dræbte, mere for mig som en målsætning end som et mål, som det var muligt at nå.
Bodil Kornbek (KD), 2004-02-05:
Hvordan sikrer vi i fremtiden, at det ikke kun er markedet eller kommercielle interesser, der får lov til at sætte dagsordenen, men at det værdifulde alternativ rent faktisk har nogle rammer, hvor man kan være sikker på, at der er mulighed for, at det arrangement, man har, også kan komme frem?
Lene Espersen (KF), 2003-04-03:
Så vil jeg sige til den diskussion, som fandt sted mellem hr. Søren Krarup og hr. Morten Bødskov på et tidspunkt, og som jeg tror havde udspring i en artikel, der på et tidspunkt var i Information, at hr. Søren Krarup har fuldstændig ret i sine antagelser.
Lissa Mathiasen (S), 2004-12-09:
Jeg synes, at vi med de svar, vi har fået fra De Konservatives ordfører, hr. Lars Barfoed, egentlig har fået skabt mere usikkerhed og utryghed for en bunke af de mennesker, som et langt liv har været med til at spare op til selv at kunne have mulighed for at gå på efterløn, hvis de måtte ønske det.
Charlotte Dyremose (KF), 2003-01-14:
Det Konservative Folkeparti arbejdede, før vi kom i regering og nu, hvor vi er kommet i regering, på at få lettet skatten på arbejdsindkomst, og det gør vi altså, fordi vi mener, vi har brug for at skabe vækst, vi har brug for at øge incitamentet til at få flere i arbejde, og det arbejder vi nu på.
Pernille Frahm (SF), 2007-02-23:
Så den del af forslaget bryder vi os i SF heller ikke om, og der kan jeg se, at vi er enige med KL – det er ikke fordi, vi altid er det – for jeg kan se, at KL også deler bekymringen over, at ministeren nu får så vid en bemyndigelse, at man uden videre kan trække politikere ud af det her og dermed lægge det hele over i teknokraters og professionelles hænder.
Charlotte Dyremose (KF), 2003-12-09:
Men mit spørgsmål til hr. Anders Samuelsen var ganske enkelt. De Radikale vil skære i boligstøtten til de her grupper, som jo altså har behov for nogle boliger, der er tilpasset det, at man er ældre og derfor f.eks. har svært ved at komme rundt - man sidder måske i rullestol, man skal måske have en rollator, der kan være i lejligheden.
Villy Søvndal (SF), 2006-05-18:
Når nu hr. Troels Lund Poulsen er blevet udstyret med et papir, formentlig fra Udenrigsministeriet og Forsvarsministeriet, der med hr. Troels Lund Poulsens ord siger, at der er mange lyspunkter, står det jo i skærende kontrast til en rapport fra UNICEF, der siger, at antallet af fejlernærede og underernærede børn er mere end fordoblet i løbet af den periode, hvor hr. Troels Lund Poulsen m.fl. har haft ansvaret for situationens udvikling i Irak.
Line Barfod (EL), 2009-05-27:
Det er muligt, at hr. Peter Christensen så vil benægte, hvad den nuværende statsminister har sagt om Venstres strategi, men det er jo også den tidligere statsminister, der har fortalt om Venstres strategi, og det er den nuværende finansminister, der også i sin tid som beskæftigelsesminister har fortalt om Venstres strategi.
Kristen Touborg (SF), 1997-11-27:
Her har vi den holdning, at det kan være en rigtig god idé at gå ind og blande sig i den offentlige debat, og at vi i Folketinget tager vores ansvar alvorligt og sender nogle signaler til det udvalg, som vi selv har nedsat, om, at de også skal tage deres opgave alvorligt.
Annie Lunde Hansen (CD), 2000-05-05:
Derfor bliver det nødvendigt at tilvejebringe det nødvendige hjemmelsgrundlag, så boligorganisationerne får mulighed for at finansiere frikøbet og for at sikre, at de uundgåelige huslejeforhøjelser ikke bliver af en sådan karakter, at de almindelige boliger bliver umulige at betale for lejerne.
Trine Bramsen (S), 2015-05-21:
Man må jeg ikke igen sige, at der er en grund til, at vi skriver i lovforslaget, præcis med hvilket formål man skal analysere de her oplysninger, og præcis med hvilket formål man må bruge de oplysninger, og derfor er det jo netop ikke hr. og fru Jensen, der er på vej til Harzen eller til Gran Canaria på sommerferie.
Hans Kristian Skibby (DF), 2010-04-26:
Jeg vil gerne stille hr. Flemming Bonne et rent principielt spørgsmål, og det er til det her omkring det økonomiske, altså kroner og øre, klingende mønt, imellem to partier, nemlig hvis to partier indgår et valgforbund og det ene får alle stemmerne og det andet ifølge aftalen så får nogle penge i hånden.
Lea Wermelin (S), 2020-03-11:
Og jeg tror, at en af de ting, som kommunerne har svært ved at løfte, jo bl.a. er situationer som den med Gudenåen, nemlig at det, man gør i en kommune, jo kan risikere at betyde, at der bliver hældt en masse vand i hovedet på den næste kommune, og den der dialog, altså spørgsmålet om, hvordan vi laver helhedsplaner på tværs af de store vandløbssystemer, tror jeg ikke der har været nok fokus på før.
Jeppe Bruus (S), 2021-04-22:
Man kan bede en historiker om at gøre det osv., men at bede en advokat om at undersøge, om der burde have været ført en rigsretssag, synes jeg virker lidt absurd, al den stund at Folketinget i hvert eneste tilfælde af de sager, der er nævnt, jo har taget den stilling, har gjort boet op, gjort regnebrættet op og udmålt den konsekvens, som det skulle have over for den givne siddende minister.
Karsten Lauritzen (V), 2018-01-24:
Jeg kan sige, at det er min klare opfattelse, at det ikke var noget ønske, at man skulle få en masse penge ind på beskatningen af vandsektoren, og derfor er jeg også glad for, at den analyse, som man efterfølgende tilbage i 2015 besluttede Skatteministeriet skulle lave, og som blev færdig i min tid som skatteminister, viser, at hvis man planlægger sin investering og ikke kræver for meget op hos forbrugerne, men i stedet gældsfinansierer investeringer, så kan man minimere sin skattebetaling, sådan at vi ikke ingenting får ind, men at skattebetalingen er i det niveau, den er i dag, nemlig 100-200 mio. kr.
Jan E. Jørgensen (V), 2013-06-04:
Dokumentarfilmen »Den hemmelige krig«, sagen om den såkaldte overbetaling af privathospitaler, sagen om momssvindel med CO2-kvoter, dengang Connie Hedegaard var minister, statsløsesagen, sagen om det ufinansierede operahus og senest sagen om hullet i solcelleloven var heller ikke var kommet frem, hvis offentlighedsloven havde været gældende tidligere – det siger kritikerne.
Aage Frandsen (SF), 2001-05-04:
Men det er et tilbageskridt, at man netop indholdsmæssigt sikrer, at de her ting er der, og at man ikke sørger for at gøre det, som efter vores opfattelse ville være tidssvarende, nemlig at ajourføre forholdene vedrørende kongehuset og den kongelige familie. For det første drejer det sig om momsrefusionen.
Lene Espersen (KF), 2001-05-16:
Hvis hr. Kristen Touborg har en anden opfattelse af, hvordan auktionspligt skal fortolkes, synes jeg faktisk, hr. Kristen Touborg skal forklare Danmarks fiskere det, for ellers er det faktisk at pålægge fiskerne en tvang og en straf for noget, de er uden skyld i.
Helena Artmann Andresen (LA), 2024-11-06:
Der er nogle rektorer, der siger, at det for deres gymnasier kan betyde, at de bliver nødt til at udbyde færre A-fag, fordi de simpelt hen ikke har råd til det, og det betyder særlig meget i landdistrikterne, da det er vigtigt, at de også kan tilbyde et højt niveau, så flere elever ikke fravælger dem.
Benedikte Kiær (KF), 2010-04-20:
Det har i forbindelse med udformningen af forslaget været en væsentlig målsætning at undgå at forslaget forhindrer eller vanskeliggør tilvejebringelsen af de boliger, som virksomheder og uddannelsesinstitutioner lejer til brug for nødvendig udenlandsk arbejdskraft.
Charlotte Antonsen (V), 2003-02-26:
Hr. Keld Albrechtsen kan altså ikke benægte, at når der kommer politisk indflydelse på et område og der kommer åbenhed om diskussionerne, viser det sig i hvert fald i praksis på en lang række andre områder i EU-politikken, at så er der større lydhørhed over for befolkningens opfattelse og befolkningens ønsker. Ønsker hr. Keld Albrechtsen at gøre noget ved de her spørgsmål, så er hr. Keld Albrechtsen altså også nødt til at styrke det europæiske samarbejde og inddrage politikerne mere på landbrugsområdet.
Morten Bødskov (S), 2013-01-16:
Men jeg er trods alt glad for at få bekræftet, at Venstre ikke er kommet så langt ud, at de har fraveget målet om en moderne og effektiv offentlig sektor, og at det også indbefatter ret stramme mål- og resultatkrav fremover for alle dele af den offentlige sektor.
Theresa Scavenius (UFG), 2024-03-19:
For hvis ordføreren er enig i, at det selvfølgelig ikke skal stå der, fordi vi er enige i det principielle, tænker jeg, at ordføreren måske vil støtte et ændringsforslag, der hundrede procent sikrer, at de formuleringer, der kan skabe en usikkerhed, piller vi ud.
Katrine Robsøe (RV), 2024-03-14:
Jeg må jo nok med skam også her sige det samme, som jeg måtte sige på åben skærm til TV 2 Østjylland: Jeg var ret chokeret over, at man ikke havde bedre rettigheder, og var ikke klar over det, før underskriftindsamlingen startede til det her borgerforslag.
Morten Østergaard (RV), 2006-10-27:
Vi ved, at mange af de byer, som har mange flygtninge og indvandrere boende, har den oplevelse med de kommuner, der har haft integrationsopgaven de første 3 år, at når de 3 år er gået og folk flytter og vælger et nyt sted at bo, så viser det sig, at det integrationsforløb, der har været, har haft en alt, alt for ringe værdi for dem.
Pelle Dragsted (EL), 2015-12-15:
Hvornår blev ordføreren opmærksom på, at de her regler, vi diskuterer i dag, er sådan, at man faktisk, som hr. Jesper Kiel fortalte, selv hvis man ønsker det, ikke kan frasige sig sit vederlag, når man er på orlov, og at der altså er de her tilfælde, som virker absurde?
Pia Adelsteen (DF), 2010-12-07:
Det er simpelt hen et kæmpe problem, fordi hvis vi så får en rød regering og tilvælger alt det, som vi i hvert fald i Dansk Folkeparti ikke ønsker på udlændingeområdet, kan vi ikke komme væk fra det igen, så kan man ikke komme ud af de retsakter, og det jo det, der er problemet med en tilvalgsordning.
Klaus Hækkerup (S), 2011-03-17:
Jeg sagde bare, at hvis man skal gennemføre skattelettelser, der skal skaffe 70.000 ekstra på arbejdsmarkedet, taler vi – med udgangspunkt i de oplysninger, der var i bæreforslaget, som det hedder, i forårspakke 2.0 – om, at man skal lave lempelser i indkomstskatten på omkring 100 mia. kr.
Lars Løkke Rasmussen (V), 2018-02-27:
For jeg vil sige helt åbent og helt ærligt, at hvis man bliver født ind i et område, hvor dansk ikke er det sprog, der typisk tales, hvor mødrene ikke går på arbejde, hvor for mange fædre er arbejdsløse, hvor for få børn går i daginstitution, og hvor man møder op i folkeskolen uden at have et alderssvarende sprog, så er det svært at tage imod læring.
Frode Sørensen (S), 2003-03-14:
Og til hr. Kim Sejr vil jeg sige, at selv om der var sådan et lille forbehold omkring det, så vil jeg nu tillade mig at tage det som et positivt udsagn, og jeg vil gerne være med til at drøfte det, også ud fra det, vi kalder den tyske model, som indeholder massevis af gode muligheder. Jeg kan da afsløre her, at jeg selv plus nogle fra beredskabschefforeningen har været i området og set, hvordan det virker i praksis, og jeg tror, vi med dette kan få skabt et beredskab, som kan være med til at redde flere mennesker, end det sker for øjeblikket. Vi kan selvfølgelig ikke redde alle, men for hver ekstra, vi kan redde, så er der vundet en masse ting, og det synes jeg vi skal bestræbe os på i fællesskab.
Kirsten Brosbøl (S), 2006-04-04:
Hvis vi skal forbedre den offentlige service i vores velfærdssamfund, så indgår pædagogerne som en helt central faggruppe, og vi mener faktisk, at der er god grund til også på det her område at tage en bred debat i Folketinget om, hvordan vi kan forbedre kvaliteten af pædagoguddannelsen.
Hans Kristian Skibby (DF), 2013-04-10:
Det er jo sådan, at ud fra de tal er det korrekt, som også ministeren var inde på, at Tyskland giver 900 kr. pr. indbygger om året, Frankrig giver 1.110 kr. om året pr. indbygger i udviklingsstøtte, og Danmark giver omkring 6.400 kr. om året.
Rikke Hvilshøj (V), 2005-05-12:
Allerede ved regeringens første udlændingeudspil slog vi fast, at vi ville arbejde på to fronter, nemlig punkt 1, at antallet af udlændinge, der kommer til Danmark, skal begrænses, og punkt 2, at der skal stilles skærpede krav til selvforsørgelse, og at vi skal have hurtigere og bedre integration.
Ane Halsboe-Jørgensen (S), 2020-06-04:
Det, forslagsstillerne ønsker med beslutningsforslag B 138 er, at regeringen nu nedsætter et bredt udvalg af eksperter fra universiteter, virksomheder, fagbevægelse, foreningsliv m.v. for at udarbejde en opdateret udgave af netop den her magtudredning med særlig fokus på det politiske liv, medier og foreningsliv.
Kirsten Normann Andersen (SF), 2024-05-16:
Som jeg svarede partikollegaen for et øjeblik siden, synes jeg da, at man i regeringen, hvis man har et bud på, hvordan man fjerner bureaukratiet, sådan at det ikke koster regionerne penge, så det ikke ender med at koste samfundet penge at administrere den her ordning, så vi ikke risikerer, at lægerne skal bruge ekstra tid eller måske ovenikøbet lave ekstra blodprøver eller ekstra scanninger for at være sikker på, at man kan forstå hinanden, så skal gøre det.
Hans Christian Schmidt (V), 2005-05-17:
Men må jeg ikke sige, at hvis nu hr. Kristen Touborg har det sådan, at han i grunden ikke mener, at det er hans problem osv., så synes jeg, hr. Kristen Touborg alligevel skulle støtte lovforslaget, og så må jeg jo stå til regnskab for de beregninger, vi har lavet her, og så må vi se, hvordan det er om 5, 10, 15 år.
Ole Stavad (S), 2006-10-05:
Hvis jeg må tage udgangspunkt i en Venstrekommune, kan jeg fortælle, at Venstreborgmesteren fra Holstebro sammen med otte andre borgmestre fra flere partier mødte op i Folketingets Kommunaludvalg og sagde: Vil Folketingets Kommunaludvalg ikke godt hjælpe os med, at regeringen rent faktisk sørger for, at vi i Holstebro Kommune og i de øvrige kommuner får den økonomi, man har lovet, den økonomi, som man sagde var til rådighed, dengang man sad og lavede kommuneforhandlingerne?
Kristian Pihl Lorentzen (V), 2013-02-19:
I hvert fald kan vi se i forligsteksten fra den røde trafikforligskreds, også kaldet milliardærklubben paradoksalt nok, at man lægger op til store stigninger i lastbilafgifterne, og der har jeg en fornemmelse af at Enhedslisten har en finger med i spillet.
Troels Lund Poulsen (V), 2011-04-13:
Altså, kommunerne har jo i dag den frihed, som de kan vælge, i forhold til at opfylde deres forsyningspligt, som jeg sagde, så det synes jeg man skal lade kommunerne gøre, men når det så er sagt, vil jeg ikke gå ind i en lang substantiel diskussion om, hvad der måtte stå i en rapport, som jeg ikke har set endnu.
Inger Støjberg (DD), 2023-02-02:
Og hvis der ikke er noget at skjule, kan man sige, så ville det da være mærkeligt, at man kæmper imod en høring, så ville det da være i alles interesse, at vi får en høring, så alle ligesom har et ordentligt, validt grundlag efterfølgende på det økonomiske felt.
Morten Messerschmidt (DF), 2019-10-23:
Det synes jeg bare man skal sige, for hvis det eneste skisma, der afgør, hvem der kan, og hvem der ikke kan få frataget statsborgerskab, er FN-konventionerne, så må det jo betyde, at FN-konventionerne for Socialdemokratiet og for regeringen er vigtigere, end at vi ikke har fremmedkrigere i gaderne her til lands.
Keld Albrechtsen (EL), 2000-11-02:
Jeg synes, det er ubehageligt og grænsende til det usmagelige, hvis det er sådan, at Det Konservative Folkeparti forlanger, at regeringen skal give en garanti for, at når man sender soldaterne af sted på den her fredsbevarende operation, så kan der ikke ske et uheld, og skulle der ske et uheld, er det regeringens skyld.
Mette Frederiksen (S), 2014-11-05:
Endvidere vil det kunne indgå, at der er tale om en ordning, der ikke permanent afskærer adgangen til familiesammenføring, men alene udskyder denne i lyset af udlændingens særlige midlertidige opholdsretlige status. Som det tillige fremgår af udkastet, vil der kunne være særlige situationer, hvor hensynet til familiens enhed vejer tungere.
Pernille Rosenkrantz-Theil (S), 2021-12-15:
Altså, indimellem beskæftiger vi os med problemer på uddannelsesområdet, der strækker sig hen over mange årtier, eksempelvis: Hvorfor er der så mange, der forlader skolen uden at kunne læse og regne tilstrækkeligt til at kunne klare sig i tilværelsen?
Jonas Dahl (SF), 2011-02-11:
Det har været en centralisering og specialisering, hævet over alt, og det har også været det, man har brugt som argument for at diktere, hvor de enkelte sygehuse skulle ligge, som det er tilfældet med Svendborg og Odense, hvor man kun formidler til Odense Hospital, såfremt man lukker Svendborg.
Keld Albrechtsen (EL), 2000-04-11:
Men jeg har ikke sagt det før, for jeg har ikke ment, at det var på dagsordenen tidligere. Jeg kan bekræfte over for hr. Claus Larsen-Jensen, at Enhedslisten gerne vil ud af EU, men det ser ikke ud til, at det kan komme på dagsordenen den 28. september.
Flemming Oppfeldt (V), 2004-05-12:
Så beskeden fra Venstre er: Vi støtter det her forslag, men vi stemmer først for forslaget til efteråret, hvor vi forudsætter, at regeringen har fået belyst de resterende spørgsmål samt tilvejebragt det lovforslag, som opfylder de almindelige kvalitetskrav, Folketinget må stille til lovgivningsarbejdet.
Kristian Jensen (V), 2008-10-24:
Det burde jo sådan umiddelbart glæde mig meget at få så stor opbakning, men man kan godt sige, at det ærgrer mig lidt, for hvis jeg nu havde fået at vide, at det var en elendig aftale, som slet ikke kunne bruges, var jeg nødt til at tage til Grønland og genforhandle den, og det havde jo været en stor oplevelse at tage til Grønland igen, men da jeg mener, at det er en god aftale, og da jeg mener, Folketingets partier har gjort rigtigt i at bakke op om aftalen her, som forbedrer samarbejdsforholdet mellem danske og grønlandske virksomheder og mellem danskere og grønlændere, der arbejder hos hinanden, er jeg glad for opbakningen og glæder mig over, at der er en så entydig tilslutning til lovforslaget.
Yvonne Herløv Andersen (CD), 1999-11-11:
Og før man ændrer det her, må man jo se på, hvordan det har fungeret med den praksis, der har været indtil nu, hvordan den lovgivning, der er, er blevet forvaltet, hvordan abortsamrådene har fungeret, og dér er det da min opfattelse, at de har fungeret ganske udmærket.
Jann Sjursen (KD), 2004-02-17:
Jeg er fuldstændig enig med statsministeren i, at en sådan debat ikke alene bør finde sted i kommissioner, men det er dog vigtigt i forbindelse med et lovforberedende arbejde af så vigtig en karakter, at man i givet fald også igangsætter et kommissionsarbejde, sådan ser jeg det i hvert fald. Så nævner statsministeren selv 150-års-jubilæumsaktiviteterne i forbindelse med grundlovsdebatten, og det får mig netop til at spørge, om statsministeren ikke er enig i, at vi sådan set allerede er i proces.